På grund af coronakrisen har hotelbranchen oplevet et meget lavt antal gæster. Det tager Scandic nu konsekvensen af og fyrer 250 ansatte.

Coronakrisen har haft store konsekvenser for mange hotelkæder, og Danmarks største hotelkæde Scandic er ingen undtagelse. På grund af det meget lave antal gæster, der har booket overnatninger i løbet af coronakrisen, tager Scandic nu konsekvensen og fyrer 250 medarbejdere. - Coronakrisen har haft og vil fremadrettet have alvorlige konsekvenser for Scandic. Ser vi på den aktuelle bookingsituation, ser det ikke godt ud, hvor vi er langt fra normalt niveau, siger administrerende direktør i Scandic Søren Faerber. Fremtiden ser ikke lys ud Scandic har 2000 danske medarbejdere, og mere end 900 medarbejdere har været på lønkompensationsordningen i håbet om mere aktivitet i efteråret. - Men som det ser ud nu, bliver det ikke tilfældet. Det betyder desværre, at vi må tilpasse vores forretning til et lavere aktivitetsniveau i tiden fremover – en ny virkelighed. Vi har gjort alt, der står i vores magt for at undgå opsigelser, men det er desværre ikke længere muligt, siger Søren Faerber. Scandic har tre hoteller beliggende i Nordjylland. To er placeret i Aalborg, mens det tredje ligger i Frederikshavn. Det har ikke været muligt for TV2 Nord at få oplyst, hvor mange af fyringerne der vil finde sted i Nordjylland.